เงินต่างชาติยังไม่เฮโลขายหุ้นไทย
สัญญาณอนุพันธ์ไม่มีอะไรน่าห่วง เปิดเทรดฟิวเจอร์ส5ธุรกิจ29ต.ค.
10 ต.ค. 2555

สัญญาณอนุพันธ์ไม่มีอะไรน่าห่วง เปิดเทรดฟิวเจอร์ส5ธุรกิจ29ต.ค.
ต่างชาติยังไม่ทิ้งหุ้นไทย ดูจากสัญญาณฟิวเจอร์ส SET 50 ตลาดอนุพันธ์ออกสินค้าใหม่
นายอติ อติกุล ผู้อำนวยการอาวุโส ฝ่ายตราสารอนุพันธ์ บริษัทหลักทรัพย์เมย์แบงก์ กิมเอ็ง (ประเทศไทย) หรือ MBKET เปิดเผยว่า ขณะนี้ ดัชนีหุ้นไม่สามารถขึ้นได้อีก จะเป็นรอบของการลงแต่ไม่ใช่ลงเพราะตื่นตระหนก เป็นเพราะราคาเต็มมูลค่าแล้ว แต่การปรับตัวลดลงคงไม่มากนักเพราะเงินล้นโลก ดังนั้นเมื่อนักลงทุนขายหุ้นแล้วคงกลับมาพิจารณาการลงทุนใหม่
หากพิจารณาในส่วนของดัชนีหุ้น SET 50 ที่ปรับตัวเพิ่มขึ้นมาได้ ส่วนใหญ่เป็นหุ้นขนาดกลางและขนาดเล็ก ขณะที่หุ้นขนาดใหญ่ เช่นพลังงานและธนาคารพาณิชย์ไม่ได้ขึ้นมากนัก ทำให้การปรับตัวเพิ่มขึ้นของดัชนี SET 50 รอบนี้มีความเปราะบางและไม่ยั่งยืน
นายอติ แนะนำว่า นักลงทุนสามารถติดตามการซื้อขายของนักลงทุนสถาบันต่างชาติได้ผ่านตลาดฟิวเจอร์สอ้างอิงดัชนีหุ้น SET 50 เพื่อใช้เป็นการอ่านสัญญาณทิศทางตลาดหุ้นไทย เพราะจากการเก็บสถิติที่ผ่านมา พบว่าหากนักลงทุนต่างชาติมีการขายสุทธิในฟิวเจอร์สอ้างอิงดัชนี SET 50 แบบมีนัยสำคัญ หรือประมาณ 1,000 สัญญาขึ้นไป อีก 2 วันทำการถัดไปจะมีการขายสุทธิในตลาดหุ้นไทยด้วย 
อย่างไรก็ตาม ในขณะนี้ยังไม่พบว่านักลงทุนต่างชาติมีการขายสุทธิในฟิวเจอร์สระดับที่มีนัยสำคัญ
ด้านตลาดอนุพันธ์ (TFEX) เตรียมออกสินค้าใหม่ คือ สัญญาซื้อขายล่วงหน้าอ้างอิงหมวดหุ้นดัชนี (Sector Futures) 5 หมวด คือ หมวดธนาคารพาณิชย์ หมวดเทคโนโลยีสารสนเทศและการสื่อสาร หมวดพลังงาน หมวดพาณิชย์ และหมวดอาหารและเครื่องดื่ม จะเริ่มเปิดให้ซื้อขายในวันที่ 29 ต.ค.นี้ 
นายอติ กล่าวว่า การลงทุนในฟิวเจอร์สอ้างอิง SET 50 จะเป็นการมองโดยภาพรวม แต่ฟิวเจอร์สอ้างอิงรายหมวดธุรกิจนักลงทุนสามารถเก็งกำไรในรายกลุ่มเมื่อกลุ่มนั้นๆ มีข่าวหรือปัจจัยเข้ามา และเงินหลักประกันจะถูกกว่า เช่น ในส่วนของหมวดอาหารจะวางเงินหลักประกัน 4% ของมูลค่าสัญญา ที่เหลือจะวางเงิน 5% ของมูลค่าสัญญา
วันที่ 9 ต.ค.ที่ผ่านมา ดัชนี SET 50 ปรับตัวลงแรงท้ายตลาดปิดที่ระดับ 874.48 จุด ลดลง 8.57 จุด หรือ 0.97% ตามดัชนีหุ้นตลาดหลักทรัพย์ที่หลุด 1,300 จุด ซึ่งเป็นระดับจิตวิทยา โดยเป็นผลมาจากตลาด มีการซื้อมากเกินไปมาหลายวัน จึงพร้อมที่จะพักฐาน 
นอกจากนี้ ตลาดหุ้นยังได้รับผลกระทบจากปัจจัยต่างประเทศ ตลาดหุ้นยุโรปปรับลดลงรับผลตอบแทนพันธบัตรของสเปนพุ่งขึ้นที่ 6% และกองทุนการเงินระหว่างประเทศ (ไอเอ็มเอฟ) ปรับลดการคาดการณ์การเติบโตของเศรษฐกิจโลกในปีนี้และปีหน้า 
ด้านกองทุนเปิดไทยเด็กซ์ เซ็ท 50 อีทีเอฟ (TDEX) มีการซื้อขายรายการใหญ่ (บิ๊กล็อต) สูงที่สุด 34 ล้านหุ้น มูลค่ารวม 301.56 ล้านบาท ในราคาเฉลี่ย 8.87 บาทต่อหน่วย เท่ากับราคาปิดในกระดานหลัก ที่ลดลง 0.05 บาท